พายุ 3 ลูกในอีก 10 วัน ทำให้ประเทศไทยเข้าสู่ฤดูฝนช่วงสงกรานต์ ไม่เป็นความจริง
กรมอุตุนิยมวิทยา ชี้แจงเรื่องปรากฏการณ์พายุ 3 ลูก ในอีก 10 วันข้างหน้า ทำให้ประเทศไทยเข้าสู่ฤดูฝนประจำปี 2565 ช่วงสงกรานต์ ที่เผยแพร่ผ่านช่องทาง Tiktok เป็นข้อมูลเท็จ โดยข้อมูลดังกล่าวได้อ้างถึงแบบจำลองบรรยากาศจากภาพ หากวิเคราะห์จากภาพดังกล่าวเป็นกระแสลมที่ไหลเวียนเข้ากันในมหาสมุทรแปซิฟิกและบริเวณทะเลอันดามัน ซึ่งอาจเป็นหย่อมความกดอากาศต่ำเท่านั้น ยังไม่ถึงขั้นเป็นพายุหมุนเขตร้อน ที่เป็นปรากฏการณ์ตามปกติในเดือนเมษายน ทั้งนี้ ทิศทางการเคลื่อนตัวของพายุที่เกิดขึ้นยังไม่มีแนวโน้มจะเคลื่อนเข้าสู่ประเทศไทย และไม่เกี่ยวข้องกับการเข้าสู่ฤดูฝนของประเทศไทย ดังนั้น การเข้าสู่ฤดูฝนปีนี้จะเป็นปกติ คือจะเริ่มต้นประมาณกลางเดือนพฤษภาคมไม่ใช่ช่วงสงกรานต์ ขอความร่วมมือประชาชนไม่ส่งต่อข้อมูลดังกล่าว และติดตามข่าวพยากรณ์อากาศรวมถึงประกาศเตือนภัยจากกรมอุตุนิยมวิทยา เพื่อไม่ให้เกิดความสับสนและตื่นตระหนกในสังคม หากมีข้อสงสัย หรือต้องการข้อมูลเพิ่มเติมสอบถามได้ที่ เว็บไซต์กรมอุตุนิยมวิทยา เพจเฟซบุ๊กของกรมอุตุนิยมวิทยา และสายด่วน 1182